Pormestari Lauri Lylyltä uusi avaus – puukerrostaloja golf-kentän tilalle Tampereella?

Tampereen kaupunginvaltuusto hyväksyi maanantaina vuoden 2018 talousarvion. Pormestari Lauri Lyly (sd.) heitti kiinnostavan avauksen budjettipuheenvuorossaan. Jos selvitykset tukevat Tampereen Ruotulan golf-kentän siirtämistä, Lyly rakentaisi alueelle puukerrostalojen mallialueen. –Kun katsoin Kaupin ympäristöä, siinä on luonto lähellä ja järvimaisema. Siihen sopisi mainiosti puukerrostaloalue. Se olisi lähellä kaupunkia, ja raitiotie voisi mennä siitä vierestä aikanaan, Lyly sanoi . Tampere on suunnitellut, että joskus tulevaisuudessa raitiotie voisi mennä Taysilta Koilliskeskukseen. Ruotula on matkan varrella. Ainakin keskustan valtuustoryhmän puheenjohtaja Jouni Ovaska tarttui ajatukseen puurakentamisesta. –Valtuustoryhmämme katsoo, että puurakentamista tarvitaan kaupungissa lisää, koska se on yksi parhaista tavoista varastoida hiiltä. Lyly on nimennyt työryhmän selvittämään mahdollisuutta rakentaa asuntoja Ruotulaan jopa 10 000 ihmiselle. Golf-kentälle etsitään paikkaa muualta Ruotulasta tai esimerkiksi Pirkkalan Vähä-Vaitista. Työryhmän asettaminen on sovittu yhdessä Pirkkalan pormestarin Marko Jarvan (kok.) kanssa. Työryhmä koostuu Tampereen, Pirkkalan ja golf-harrastajien edustajista.